Document ID: 32005D0498

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 12ης Ιουλίου 2005 για καθορισμό ειδικών όρων εισαγωγής αλιευτικών προϊόντων από την Αλγερία [κοινοποιηθείσα υπό τον αριθμό Ε(2005) 2533] (Κείμενο που παρουσιάζει ενδιαφέρον για τον ΕΟΧ) (2005/498/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 91/493/ΕΟΚ του Συμβουλίου, της 22ας Ιουλίου 1991, για τον καθορισμό των υγειονομικών κανόνων που διέπουν την παραγωγή και τη διάθεση στην αγορά των αλιευτικών προϊόντων (1), και ιδίως το άρθρο 11 παράγραφος 1, Εκτιμώντας τα ακόλουθα: (1) H Επιτροπή πραγματοποίησε επιθεώρηση στην Αλγερία για να εξακριβώσει τις συνθήκες παραγωγής, αποθήκευσης και αποστολής των αλιευτικών προϊόντων στην Κοινότητα. (2) Οι απαιτήσεις που προβλέπονται στη νομοθεσία της Αλγερίας για την υγειονομική επιθεώρηση και εποπτεία αλιευτικών προϊόντων μπορούν να θεωρηθούν ισοδύναμες με εκείνες της οδηγίας 91/493/ΕΟΚ. (3) Συγκεκριμένα, η «Διεύθυνση Κτηνιατρικών Υπηρεσιών (ΔΚΥ) - Υπουργείο Γεωργίας και Αγροτικής Ανάπτυξης» είναι σε θέση να ελέγχει αποτελεσματικά την εφαρμογή των ισχυόντων κανόνων. (4) Η ΔΚΥ παρέσχε επίσημες διαβεβαιώσεις σχετικά με την τήρηση των προδιαγραφών για τους υγειονομικούς ελέγχους και την εποπτεία των αλιευτικών προϊόντων που προβλέπονται στο κεφάλαιο V του παραρτήματος της οδηγίας 91/493/ΕΟΚ καθώς και με την τήρηση υγειονομικών απαιτήσεων ισοδύναμων προς εκείνες που θεσπίζονται με την εν λόγω οδηγία. (5) Είναι σκόπιμο να θεσπιστούν λεπτομερείς διατάξεις σχετικά με τα αλιευτικά προϊόντα που εισάγονται στην Κοινότητα από την Αλγερία σύμφωνα με την οδηγία 91/493/ΕΟΚ. (6) Είναι επίσης αναγκαίο να καταρτιστεί κατάλογος των εγκεκριμένων εγκαταστάσεων, πλοίων-εργοστασίων ή ψυκτικών θαλάμων καθώς και κατάλογος των πλοίων-ψυγείων που είναι εξοπλισμένα σύμφωνα με τις απαιτήσεις της οδηγίας 92/48/ΕΟΚ του Συμβουλίου, της 16ης Ιουνίου 1992, για τον καθορισμό των ελάχιστων κανόνων υγιεινής που εφαρμόζονται σε αλιευτικά προϊόντα που αλιεύονται σε αλιευτικά σκάφη σύμφωνα με το άρθρο 3 παράγραφος 1 στοιχείο α) σημείο i) της οδηγίας 91/493/ΕΟΚ (2). Οι κατάλογοι αυτοί πρέπει να καταρτιστούν βάσει ανακοίνωσης που θα υποβάλει η ΔΚΥ στην Επιτροπή. (7) Κρίνεται σκόπιμο η παρούσα απόφαση να αρχίσει να εφαρμόζεται 45 ημέρες μετά τη δημοσίευσή της ώστε να παρέχεται η απαραίτητη μεταβατική περίοδος. (8) Τα μέτρα που ορίζονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η «Διεύθυνση Κτηνιατρικών Υπηρεσιών (ΔΚΥ) - Υπουργείο Γεωργίας και Αγροτικής Ανάπτυξης» είναι η αρμόδια αρχή στην Αλγερία για τον έλεγχο και την πιστοποίηση της συμμόρφωσης των αλιευτικών προϊόντων με τις απαιτήσεις της οδηγίας 91/493/ΕΟΚ. Άρθρο 2 Τα αλιευτικά προϊόντα που εισάγονται στην Κοινότητα από την Αλγερία πληρούν τις απαιτήσεις που καθορίζονται στα άρθρα 3, 4 και 5. Άρθρο 3 1. Κάθε αποστολή πρέπει να συνοδεύεται από πρωτότυπο υγειονομικό πιστοποιητικό, αριθμημένο, δεόντως συμπληρωμένο, με ημερομηνία και υπογραφή, το οποίο πρέπει να αποτελείται από ένα μόνο φύλλο, σύμφωνα με το υπόδειγμα του παραρτήματος Ι. 2. Το υγειονομικό πιστοποιητικό πρέπει να συνταχθεί σε μία τουλάχιστον από τις επίσημες γλώσσες των κρατών μελών στα οποία πραγματοποιούνται οι έλεγχοι. 3. Το υγειονομικό πιστοποιητικό πρέπει να φέρει το όνομα, την ιδιότητα και την υπογραφή του εκπροσώπου της ΔΚΥ καθώς και την επίσημη σφραγίδα της σε διαφορετικό χρώμα από τις άλλες ενδείξεις του πιστοποιητικού. Άρθρο 4 Τα αλιευτικά προϊόντα πρέπει να προέρχονται από εγκεκριμένες εγκαταστάσεις, πλοία-εργοστάσια, ψυκτικούς θαλάμους ή καταγεγραμμένα πλοία-ψυγεία που απαριθμούνται στο παράρτημα ΙΙ. Άρθρο 5 Με εξαίρεση την περίπτωση των χύδην κατεψυγμένων αλιευτικών προϊόντων που προορίζονται για την παρασκευή διατηρημένων τροφίμων, όλες οι συσκευασίες πρέπει να φέρουν με ανεξίτηλα στοιχεία τη λέξη «ALGERIA» καθώς και τον αριθμό έγκρισης/καταγραφής της εγκατάστασης, του πλοίου-εργοστασίου, του ψυκτικού θαλάμου ή του πλοίου-ψυγείου προέλευσης. Άρθρο 6 Η παρούσα απόφαση εφαρμόζεται από τις 28 Αυγούστου 2005. Άρθρο 7 H παρούσα απόφαση απευθύνεται στα κράτη μέλη. Βρυξέλλες, 12 Ιουλίου 2005.

Classification Labels:
1934
311
986
703
36
2394

Label Descriptions:
{"1934": "Πολιτική για την υγεία", "311": "ΥΓΕΙΑ", "986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2479
311
614
3156
1372

EuroVoc IDs (Expanded): 2479
311
614
3156
1372

Dataset Source: meu

Split: train